কেন্দ্রের নতুন শ্রমবিধির বিরুদ্ধে আন্দোলনে নামছে দশটি ট্রেড ইউনিয়ন!

ওয়েব ডেস্ক : গোটা দেশজুড়ে নয়া শ্রমবিধি (New Labour Laws) চালু করেছে কেন্দ্রীয় সরকার। চালু থাকা ২৯টি শ্রমবিধির জায়গায় চারটি বিধি আনা হয়েছে সরকারের তরফে। তবে কেন্দ্রের এই শ্রমবিধির তীব্র বিরোধীতা করল ভারতের দশটি কেন্দ্রীয় ট্রেড ইউনিয়নের যৌথ মঞ্চ (CTU)। তাদের তরফে অভিযোগ করা হয়েছে, শ্রমিক স্বার্থ উপেক্ষা করে এই শ্রম বিধি (New labours Law) চালু করা হয়েছে। এটিকে ‘শ্রমিক বিরোধী’ সিদ্ধান্ত ছাড়া আর কিছু নয় বলে জানানো হয়েছে। কেন্দ্রীয় ট্রেড ইউনিয়নের যৌথ মঞ্চ এই নতুন বিধির বিরুদ্ধে দেশ জুড়ে প্রতিরোধ ও আন্দোলনের ডাক দিয়েছে। যে সংগঠনগুলির তরফে আন্দেলের ডাক দেওয়া হয়েছে সেগুলি হল, আইএনটিইউসি (INTUC), এআইটিইউসি (AITUC), এইচএমএস (HMS), সিআইটিইউ (CITUC), এআইইউটিইউসি (AIUTUC), টিইউসিসি (TUCC), এসইডব্লুএ (SEWA), এআসিসিটিইউ (AICCTU), এলপিএফ (LPF), ইউটিইউসি (UTUC)।

যৌথ মঞ্চের (CTU) তরফে জানানো হয়েছে, ২০১৯ সালে মজুরি বিধি কার্যকর হওয়ার পর থেকেই এই সিদ্ধান্তের বিরুদ্ধে বহু সংগঠন প্রতিবাদ জানিয়ে আসছে। এর পরে ২০২০ সালে শিল্পক্ষেত্রে সম্পর্ক, সামাজিক সুরক্ষা ও পেশাগত সুরক্ষা–স্বাস্থ্য–কর্মপরিবেশ সংক্রান্ত আরও তিনটি বিল পাশ হওয়ার পরেই দেশজুড়ে ধর্মঘট ও আন্দোলন হয়েছিল। সংগঠনের তরফে দাবি করা হয়েছে, ২৯টি শ্রমবিধির জায়গায় যে নতুন বিধিগুলি আনা হয়েছে, তা শ্রমিক অধিকারের উপর বড় ধরণের আঘাত।

আরও খবর : “হিন্দুত্ব ছাড়া পৃথিবীও থাকবে না,” মণিপুরে বিরাট মন্তব্য RSS প্রধানের

ট্রেড ইউনিয়নের যৌথ মঞ্চের (CTU) তরফে আরও অভিযোগ করা হয়েছে, বিহারের নির্বাচনের পর আরও শক্তিশালী হয়েছে কেন্দ্রের বিজেপি সরকার। ফলে শ্রমজীবী মানুষদের আপত্তি উপেক্ষা করেই নতুন শ্রমবিধির সিদ্ধান্ত চাপিয়ে দেওয়া হয়েছে। অভিযোগ উঠেছে, গত কয়েক বছরে কোনও ধরণের শ্রম সম্মেলন না ডেকেই সরকার এই নতুন শ্রমবিধি চালু করেছে। সরকারের এই সিদ্ধান্তকে ‘শ্রমজীবীদের জীবীকা ও অধিকারের উপর গণহত্যার মতো আক্রমণ’ বলে বর্ণনা করা হয়েছে যৌথ মঞ্চের তরফে। বাড়তি মূল্যবৃদ্ধি, বেকারত্বের মধ্যে কেন্দ্রের এমন সিদ্ধান্তকে পরোক্ষভাবে শ্রমজীবীদের বিরুদ্ধে যুদ্ধ ঘোষণার সমান বলে জানানো হয়েছে।

সরকারের এই সিদ্ধান্তের বিরুদ্ধে আগামী ২৬ নভেম্বর দেশজুড়ে প্রতিরোধ ও আন্দোলনের ডাক দেওয়া হয়েছে দশটি কেন্দ্রীয় ট্রেড ইউনিয়নের যৌথ মঞ্চের (CTU) তরফে। এখন থেকেই প্রত্যেক কর্মস্থলে কালো ব্যাজ পড়ে নিজেদের সদস্যদের প্রতিবাদ জানোর জন্য আহ্বান জানানো হয়েছে। এর পর সোমবার থেকে গেট মিটিং, রাস্তার মোড়ে সভা সহ অন্যান্য জায়গায় সভার আয়োজন করে কেন্দ্রের সিদ্ধান্তের বিরুদ্ধে প্রতিবাদ জানানোর কথা বলা হয়েছে। যৌথ মঞ্চের তরফে অভিযোগ করা হয়েছে, কেন্দ্রীয় সরকার তার পুঁজিপতিদের সঙ্গে মিলে দেশকে মালিক-শ্রমিক সম্পর্কের শোষণমূলক যুগে ফিরিয়ে নিয়ে যাওয়ার চেষ্টা করছে।